Tiener jok glo oor ontvoeringTwee motors het langs mekaar by ’n vulstasie stilgehou waarna skote skielik geklap het.(Argieffoto: pixabay) Die polisie in Jouberton, ŉ buurt van Klerksdorp in Noordwes, ondersoek ŉ saak van meineed nadat ŉ 15-jarige meisie glo valslik beweer het dat sy ontvoer is. Dit het daartoe gelei dat die polisie op ŉ dwaalspoor geplaas is. Kol. Adéle Myburgh, woordvoerder van die polisie, sê die tiener het beweer dat sy Maandag omstreeks 06:50 op pad skool toe ontvoer is. “Stemboodskappe van die tiener waarin sy beweer dat sy deur drie mans in ŉ swart Volkswagen Polo ontvoer is, is wyd versprei,” sê Myburgh. “Sy het in die stemboodskappe ook gesê die vermeende ontvoerders het geklink asof hulle van Nigeriese herkoms is.” Die tiener het beweer dat sy daarin kon slaag om van haar vermeende ontvoerders te ontsnap deur uit die voertuig te spring. Sy het daarna ŉ saak van ontvoering by die polisiestasie in Jouberton geopen. “Die polisie het dadelik met hul ondersoek begin en bepaal dat die meisie onder eed gelieg het. ŉ Saak van meineed is aanhangig gemaak en word tans ondersoek.” Lt.genl. Sello Kwena, provinsiale polisiekommissaris in Noordwes, het die gemeenskap gewaarsku om hulle te weerhou daarvan om valse sake aan te meld omdat dit ŉ kriminele oortreding is.